OpenLLM-France/wikimedia huggingface dataset:
# “ Kroaz ar Vretoned ”

| ◄ Ar Vilin gouezet | “ Kroaz ar Vretoned ” | Malloz an Anaon ► |
Da F. Vallée “ Abhervé ” Sant-Briek
* Ar gwerziou, ar zoniou a zeblante maro,
* Na gleved trouz abed oute ken en hon Bro,
* Dilezet e oant gant an holl ;
* Gante hon yez brudet, enoret a viskoaz
* Enpad ar c’hantvejou, oa ankouaet, siouaz,
* Ha war ar poent da vont da goll…
* Dre hon maeziou kousket, ar Vretoned koz, koz,
* Daoubleget gant an oad, a c’houlle : — « Daoust ha noz
* » E vefe d’ar yez brezonek ?
* » Daoust ha rok hon maro ha ni na welfemp ket
* » Hadsevel c’hoaz en Breiz ar Brezoneg karet,
* » Yez an dud vad ha kalonek ? »
* Darn anê, ô glac’har ! mantret gant an anken,
* A hirvoude noz de er c’hoat hag en draouien,
* ’N eur skuilh daerou war stad o Bro…
* Ha truezus larent da gern ar meneou :
* — « N’hall birviken mervel Spered hon C’hendadou,
* » Barzed neve, zavet d’ho tro ! »
* Int holl, gwall c’hlac’haret war doare Breiz-lzel,
* A ouele evelse d’he yez kaer ha zantel,
* Ar maro kri en o ine…
* Pa glevchont o sevel en dro d’e eur vouez krenv,
* A zihune hekleo an douar hag an nenv :
* — Beva rei ho yez adarre !
* Beva rei adarre yez karet ar C’helted,
* Trugare ha bennoz da Groaz ar Vretoned !
* A zo zavet, ken lugernus,
* Da rei bue d’ho Pro ha da skuilh warnezi,
* Gant eur bannac’h heol-hanv, ar garante, ar spi
* Hag ar giziou koz ha yac’hus…
* Kerkent hag ar c’hêlo, an dudou frealzet
* A gane evurus : — Hon bue zo hirret…
* Hon yez a vevo a-neve !
* Zevel a rent o fenn en eur drugarekât
* An Doue-Galloudus a deue da lakât,
* Warlerc’h an noz du, ar beure !
* Gant Kroaz ar Vretoned peb breizad kalonek
* A wel hirie o ren ar c’hiziou brezonek,
* Ha gante an evurusted !
* En pep tiad kristen an dud, ar vugale
* A lenn ar Groazig koant gant kalz a garante,
* Rag hi eo « Kroaz ar Vretoned » !
* Ar gelaouen dispar a vale war an dro,
* War roudou zent koz Breiz : evit Doue, ar Vro
* — Eno ’man he zalvoudegez ! —
* Enni pep gwir Vreizad a gav e blijadur,
* Evel pep den yaouank aliou mad ha fur ;
* Hi a had dre-holl madelez !
* Ganti ar c’hoziad paour, arri tost, tost d’e ve,
* O klevet he gwerziou, a drid c’hoaz e ine,
* Hag a sonj en e yaouankiz…
* Gant he zoniou fentus an dud yaouank seder
* A gav ive dudi d’o c’halonou, tener
* Evel ar bleun karget a c’hliz…
* O kroazig ar gwellan, kerz war araok bepred,
* Evit mad Breiz-Izel, evit ar Vretoned,
* Pegwir out krouet evit Breiz ;
* Zav da benn ha hep aon, ma c’halli eun devez
* Bezan eun êl a beuc’h ebarz pep tiegez
* Ha lakât ennan joa a-leiz !
* Setu pez a sonjan henoz dirak ma zân,
* Hag en eur hunvreal e teuan da vouskan
* D’ar Groaz karet ha d’e Rener :
* — Blavez mad ! Blavez mad ! Ha kalz a lennerien
* Evit ma chomo Breiz eur vro fur ha kristen,
* Leun a zantelez, a gaerder ! !
# Enor

| ◄ Koniri | Enor |
* Enor d’hor zoudardet da d’hon martolodet
* A ia ker kalounek beteg ar broiou pell
* Da ziskouez d’ar bed holl e ouzont c’hoaz mervel
* Evit ar Franz. D’hi c’hlem ? « Va hano ker brudet
* Zo bet saotret e Chin ; hen netaad a zo ret »,
* Hi bugale raktal deuz kroget ’nhe baniel
* Hag en hen dougen soun laront a vouez huel :
* » Ra vezo da viken doujet hor Mam karet ! »
* Va Breiz-Izel, te c’heuz kaset da lodenn vad
* Enep an torfetour vit hen pigosad stard.
* Oh ! diouzit en deo sonj ar rouanez trubard,
* Ha dre holl adarre vo meulet ar Breizad.
* Gounezet an Tonkin, gant lorc’h ni a gano :
* Enor dec’houi breudeur, hon deuz venjet eno !
# Enezen Sant-Malo (Duhamel)

Oberennoù damheñvel pe handelvoù all zo ivez, gwelout Enezen Sant-Malo.
| ◄ Ar Verjeren hag an Den-Jentil | Enezen Sant-Malo | Sekrejou ar c’hloarek ► |
* Na ma ouijen-me kanan ’vel ma c’houn kompozi,
* Me gompozje eur zonig ’vije d’am fantazi.
TRADUCTION. — Si je savais chanter comme je sais composer, — Je composerais une chanson qui serait à mon gré.
Chanté par Maria Raoul, Port-Blanc.
# Enn eur vont d’ar pardoun

| ◄ D’am c’hoar hena, leanez (gand eunn ton) | Enn eur vont d’ar pardoun | Ar gozni ► |
* Nemed, e-skeud ar c’hleuz, eur roudenn a zisheol,
* Heoliet kaer-meurbed oa, mintin mad, ann hent holl ;
* Ann dud, a strolladou, re vraz ha bugale,
* Dibreder, hed ann hent, vel ann heol a ioa gae ;
* Eur zulvez oa, m’ar plij ! deiz eur pardoun oc’hpenn ;
* Ar merc’hed, gwisket kaer, a zivize laouen,
* Ar goazed, ken kaer all, puret gwenn ho boutou,
* A glevet o farsal hag o kana souniou,
* Hag a bep tu d’ann hent al laboused ivez,
* Evel vid heul ho c’han, a zavo skiltr ho mouez.
* Klevet a reat oc’hpenn ar chas stag, oc’h harzal,
* Ann anevaled korn, enn draonienn, o vlejal,
* Hirvoud ann avelik e lein ar meneziou
* Ha klemmadenn ann dour a-dreuz mein ar goueriou.
* Kanaouenn, hirvoud, trouz, a-dost koulz hag a-bell,
* Enn ear a zave skanv war askel ann avel.
* Kement a levenez, a reaz, evel gwech’all,
* D’am c’haloun enkrezet, enn eur mare tridal.
* Evel da c’houezek vloaz, setu me da gana
* Ha da farsal kement eged ar rt c’haea ;
* Ne zonjenn ket en doa dourn ann amzer, siouaz !
* War va zal roufennek skrivet ann oad, doun-braz.
* Enn eur zellet ouz-in, ar re iaouank, m’oar vad,
* A deue da vous-c’hoarzin ha da va goapaat,
* O lavaret izel : « Sellit, ar c’heazik koz
* Ne zonj ket eo ken tost, euz he vuez berr, ann noz ! »
* Petra ra-ze, p’eo gwir em oa c’hoaz, eunn dervez,
* En eur vont d’ar pardoun, tanvet al levenez,
* Hag ann amzer didruez, siouaz ! a vale buan,
* Hag ar gozni n’eo ket pell diouz ar re vihan.
* Nemed, e-skeud ar c’hleuz, eur roudenn a zisheol,
* Ann hent a vezo c’hoaz, da bep hanv, heoliet holl,
* Ha pa vezinn maro, dreiz-han e vo gwelet,
* O vont gae d’ar pardoun, koz ha iaouank bepred.
# Enn eur vont d’ann Tonkin

| ◄ Ar Zaozoun digaloun | Enn eur vont d’ann Tonkin | Goude ann emgann ► |
* Hon lestr a rog ar mor ; ann douar zo pell, da-vad ;
* Eur c’hougn euz ar Provans, e liou ruz ar pardaez,
* A jom c’hoaz eunn nebeud dirag hon daoulagad
* Leun a zaelou tener, leun a dristidigez.
* Tenval, ha ken pounner eged hor c’halounad,
* Eur pennadik goude, war-n-omp ann noz a gouez !
* « Kenavo ! bro gaer Frans ! mamm ar gwir hag ar mad ! »
* A ganomp holl kerkent, enn eur zevel hor mouez.
* Kenavo !... ger tener, hag ivez kriz-meurbed,
* Enn nozvez-se dreist holl, e ginou soudarded ;
* Koulskoude ni gouskaz, heb sonjal er maro.
* Daou vloaz zo tremenet ; med nag a bed, o Frans !
* Euz ar re gane d’id « kenavo », gant fisians,
* Zo marvet evid-oud, heb klemm, pell diouz ho bro !
# Enezen Sant-Malo

Oberennoù damheñvel pe handelvoù all zo ivez, gwelout Enezen Sant-Malo (Duhamel).
| ◄ Tre Gwirgenec ha Gwirgenac | Enezen Sant-Malo | Secrejou ar c’hloarec ► |
Na ma ouijen-me canan ’vel ma ’c’h oûn compozi, Me gomposje eur zonic vije d’am fantasi ;
 Me gomposje eur zonic, ha na vijen ket pell, Da daou den deuz ar c’hontre, en em garrie fidel.
 Pa ve carante barfet aman en-tre daou den, Joaüz vent ’vel eun eostic o canan ’n eun drezen.
 Ha goude bezan caret, ha laket ho fians, Ve glac’haret ho c’halon, mar na ve recompans.
 — C’hui, ’mezhan, ma mestrezic, ’zo kiriec d’am zourmant, Ganec’h e-man ma dessign, ha d’ac’h-c’hui am eus c’hoant;
 Ganec’h e-man ma dessign, ha d’ac’h-c’hui am eus c’hoant, C’hui ’c’h eus an ingratiri ’n andret ma zantimant !
 — Tawet, ma zervijer, na lavaret ket se, Rac kement a deziret garfen a arrufe.
 Ma ligne zo contrel d’ar pez a c’hoantaët, Ewit ac’hann da dri bloaz, ma mignon, n’am pô ket.
— Tri bloaz ’zo calz ha neubeud a amzer de dremen, Au hini ve o c’hortos a gav hir an termen,
 Gwellan m’oufemp da ober ve em dispartia, Wit beza net a gojo, da c’hortoz au tri bloa.
 Hac mar chomfemb er vro-man hon daou da em garet, Deufe an dud da laret a vefemb mignoned.
 Me iello da Sant-Malo, lec’h zo eun enezen, Ebars en creiz ar mor don, dispoz d’ar ienien,
 ’Lec’h n’am bo nep plijadur ha nep coutantamant, Nemet ar glao, an awel, hac a bep sort tourmant.
 — Possubl ve, ma zervijer, ve balamour d’in-me Em lacafac’h ’n eun danjer ’n eun tourmant er gis-se.
 Ma holl vado en antier, ha c’hoaz na int ket d’in, N’int cap da baëan ar boan souffret ’balamour d’in.
 — Ho fesson vad, ma mestrès, zo capab d’am paëa, Gant ma c’hallin hi c’havet, na c’houlennan netra.
 Az zôn-man a zo zavet gant eur c’hloarec iaouanc ; Me ho ped, hen excuset, na eo ket c’hoaz savant ;
 Doue na ro ket d’an holl peb-hini he c’houlen ; Kement hec’h â d’ar studi na vent ket bêleïen.
 Hema zo ’r c’hloarec iaouanc o retorn d’he ganton, Hac a gav bezr an amzer nac o canan eur zon.
# Enn eur luskella

| ◄ D’ar vugale | Enn eur luskella | Paolik ► |
* Meur a weach ma’z euz dienez
* Enn hor stad,
* Ec’h euz, enn distro, karantez
* Da vamm vad ;
* Ma n’ec’h euz ket, va bugelik
* Ken karet,
* Gwele vel ar re binvidik
* Da gousket,
* Da gavelik n’eo ket ien
* Ha kempenn eo great gan-en.
* Gra da gousk, sioulik evel eunn El,
* Rag ato,
* Da vamm vad, e-kichenn da gavel,
* A jomo.
* Ma ne welez enn eunn huvre
* Paleziou,
* E welez digor marteze
* Ann Envou,
* A-zindan ann heol ken skeduz
* Greun melen,
* Er c’hrinennou bokejou ruz,
* Glaz ha gwenn.
* Ha laboused a bep liou
* O nijal dreist ar meziou.
* Gra da gousk, sioulik evel eunn El
* Rag ato,
* Da vamm vad, e-kichenn da gavel,
* A jomo.
* Da zillad prenet gant va foan
* A zo paour,
* N’em euz ket evit da zae c’hloan
* Spillenn aour,
* Ha pa zihunez, va bugel,
* Ne c’hallann
* Diskouez d’id nemed eur c’hoariel :
* Ar groaz stean
* Euz va japeled, bemdez
* Chapeledet d’ar Werc’hez.
* Gra da gousk, sioulik evel eunn El,
* Rag ato,
* Da vamm vad, e-kichenn da gavel,
* A jomo.
# Enig bihan er hoed

| ◄ Maro al laouenan | Enig bihan er hoed | Eur zon kloareg ► |
* « Enig bihan er hoed zo dilijant a droed,
* Zo dilijant a droed,
* Enig bihan er hoed zo dilijant a droed,
* Un dro aveidonn e hreet ?
* « Beta ti me mestréz, un dro eidonn ’hreet,
* Eit anaùout hé darempred.
* — Penaos vehé d’ein mé anaùout hou mestréz,
* Pe n’m es ket hé guelet jaméz !
* — O geou, énig bihan, hé anaùout hreet,
* Doh hé bizaj p’hé guéleet.
* « Hé bizaj e zo guen, hé deulagad zo glas,
* ’Hra d’em halon plijadur vras !
* « Hé deulagad zo glas, hé bizaj e zo guen :
* Hui rei dehi men gourhemen…»
# Enn distro da Vreiz-Izel

| ◄ Prizouniet (gand eunn ton) | Enn distro da Vreiz-Izel | D’ar pardaez-noz ► |
* Gand eur galoun ha kazi displet,
* E teuann das kaout, va bro ger Breiz-Izel,
* Douar ann Arvor em euz eunn deiz dilezet,
* Enn eunn taol penn, evit redet a bell ;
* Sonjet em oa gounit eunn dervez, d’am zro,
* Eunn hano braz hag e pep leac’h brudet,
* Siouaz ! gwelloc’h e ve bet d’in chom em bro,
* Ato dinam, euruz ha kuzet.
* Rag er c’heariou, dirag ann dud gallouduz
* Em euz kanet noz-deiz, med heb ekleo,
* Ha glac’haret, enn eur skuilla daelou druz,
* E teue d’in sonj euz douar ar gwez dero ;
* Nag a bed gweach, evit mouga va foaniou
* Em euz ivez, evel eunn den nec’het,
* Klasket kana goustadik gwerziou, souniou !
* Ankounac’heat, siouaz ! oant em spered.
* Neuze, mantret, ounn en em laket enn hent ;
* Bro Breiz-Izel, truez vid ar map dianket !
* Rag me fell d’in dont da vugel evel kent
* Ha nevezi va feiz hanter vouget ;
* Evel gwech’all, va c’haloun iac’h a-nevez,
* E redinn skanv ha gae dre da veziou,
* A-dreuz ar bruk, e-touez balan ar menez,
* E-tal ann aot hag enn da draoniennou.
# Enn araok katoliked

| ◄ Adarre Hoche | Enn araok katoliked | Gwech’all ha brema ► |
* Eunn avel fall a c’houez, skrijuz, war hor bro garet,
* Eunn ampoezoun marvel, beteg mel ann eskern,
* A vrein ar bobl a Frans diouz feiz he dud koz distroet,
* Gant prinsed ann ifern.
* DISKAN
* Enn araok tud a feiz, enn araok Katoliked,
* Eneb ann enebour a glask hor chadenna,
* Eneb ar Iuzevien, eneb ar Franmasouned,
* Evid ho diskara.
* Hon Arme gallouduz, ha ken brudet a-viskoaz,
* Brema zo disprizet, goapeet a bep giz,
* Kollet gant-ho fisians, hor zoudarded keiz, warc’hoaz,
* A ielo war ho c’hiz.
* N’ez euz e nep leac’h mui, nep frankiz ha nep lealded,
* Kement tiez-barn a zo dindan galloud ann aour,
* Evid ar varnerien n’ez euz nemet daou dorfed,
* Beza den leal, pe baour.
* Hor bugale gristen, ganet evid ann Envou,
* Er skoliou milliget a deui da nac’h ho Doue,
* Ne zelaouint, siouaz ! nemet mouez treiz ar ioulou,
* E leac’h mouez ann Ene.
* Heb dale ne vo mui badisiant na dimezi
* Ouz-omp e vo prennet dor ann holl ilizou,
* E giz relijion ne vo gwelet, e pep ti,
* Nemet dans ann ankou.
* Re bell amzer int bet chomet kroaziet hon divreac’h.
* Poent-braz eo d’ann oaned koueza war ar bleizi,
* Euz ho fallagrieziou, Breiziz ho deuz a-walac’h,
* Hag euz ho laerounsi.
# Enn distro euz ann Tonkin

| ◄ Marvet war dachenn ann emgann | Enn distro euz ann Tonkin | D’am c’hoar hena, leanez (gand eunn ton) ► |
* Ne jom mui seurt ebet euz va zi soul Pountlez,
* Nag eur pennad moger, nag eur mean enn he bez,
* Ann douar am euz flastret em iaouankiz, diarc’henn,
* Ann oaled, leur ann ti, zo brema letonen.
* Ato me zalc’ho sonj euz ann dervez m’oann bet,
* O tont euz ann Tonkin, d’am bro Treflez distroet ;
* A-boan arruet e Brest, heb chom da varc’hata,
* Setu me, war va zroad — rag em ialc’h n’oa netra —
* Da gemeret ann hent a gas war-zu va bro,
* Heb sonjal lavaret da Vrest kenavezo.
* Klevet reann enn ekleo kanaouenn ar goukou ;
* O ! na me rede skanv, enn eur dreuzi Gouesnou,
* Plabennec, Lesneven, heb aoun d’en em skuiza,
* Rag du-hont, em zi soul, e sonjenn ehana.
* C’hoaz eur pennadik hent, hag e welfenn ar mor,
* Euz meziou Plouider, ha dor va zi digor,
* E-kichenn ar menez, e ribl ster koant ar Zeaz
* A ruill he dour arc’hant a-dreuz ar prajou glaz.
* Evel eur pesketer, tizet war ar mor doun
* Gand eur gwall barr-amzer, hag a drid he galoun
* Pa wel, enn eunn taol kount, ann avel o koueza,
* Hag ar pors mor el leac’h ma c’hallo c’hoaz douara,
* Evel-se me, kerkent eat war-laez ar meziou,
* Enn araok ha dillo da daoler va zellou :
* War menez ann Toupet, a wez pin goloet holl,
* Dindan pere gwech’all e c’hoarienn enn disheol,
* War halek ster ar Zeaz, tro-war-dro da Bountlez,
* War di soul ann draouienn, e-c’harz troad ar menez.....
* Siouaz ! ann huvre kaer, siouaz ! al levenez,
* A nijaz a-zindan halan griz ann enkrez,
* Rag eunn avel diroll a ioa bet tremenet
* El leac’h-se, kaer araok, ha brema dismantret.
* Na kriadenn, na kan, enn ear dreist ar meziou
* Al laboused a ioa tec’het a vandonnou,
* Rag dindan ar vouc’hal ar gwez oa diskaret
* Hag a-douez ar skourrou kement neiz diframmet ;
* O veza ma n’oa mui gwez evit rei disheol,
* Leton glaz ar menez oa brema gwevet holl ;
* Ar ster, e pehini, iaouankik e welenn
* Skeud ar raoz, ann halek hag ar gwiniz melen,
* Skeud kement a loened pere, diouz ar pardaez,
* Enn eur vlejal, a deue da zoura da Bountlez,
* Ar ster, ken kaer gwech’all, gant skeud kement a draou,
* Oa dizolo, siouaz ! a-zindan ann Envou,
* Hag er ioul, diwanet el leac’h m’oa leur va zi,
* Eunn amprevan, enn heol, a weliz o vori !...
* Kollet gan-en fisians, ha va c’haloun rannet,
* Setu me da bignat war menez ann Toupet
* Euz al leac’h ma weler a-bell ar meziou braz ;
* Azezet war eur roc’h, ac’hano me daolaz,
* Mantret, war ann draonienn, euz zell hirr ha truezuz.
* Ha va zal em daou zourn, neuze me lenvaz druz !
# Iannik Skolan (An Uhel)

Oberennoù damheñvel pe handelvoù all zo ivez, gwelout Yannig Skolan.
| ◄ Ar bugel koar (eil gwes) | Iannik Skolan | Ann ter Vari ► |
Iannik Skolan hag he baeron ’Zo deut ho daou da c’houll pardon, Da c’houll pardon dioc’h Doue, Remision wit ho ine.
 En ti he vamm p’eo arruet, Digant-hi hen euz goulennet : — Noz vad ha joa holl en ti-ma, Et eo ’nn dut da gousket ama ? —
 — Piou ’zo aze d’ar c’houls-ma ’nn noz, P’on et em gwele da repoz ? — — Savet, ma mamm, da c’houeza ’nn tan, C’hui ’welo daou e-lec’h unan. —
 Ar golo pa deuz enaouet, Ter-gwes d’ann douar eo koezet. — Savet, ma mamm, na spontet ket Dirag ar mab ho euz ganet.
 Euz tan ’r purkator a teuan, Da dan ann ifern eo ez an ; Da dan ann ifern da leski, Mar na deuet d’am pardoni.
 Me ’zo deut d’ c’houll pardon Doue, Ha remision ma ine. — — Penaos, ma mab, da bardoni, Sonj er maleuriou t’euz gret d’in !
 Laza da dad, pa oa kousket,
Gwalla ter euz da c’hoarezed ! —
— Pa on pardonet gant Doue,
Ma mamm, ma fardonet iwe !
 Ma mamm, me oar er-vad am euz,
Siouas, dre valeur ha dre reuz ;
Met p’on pardonet gant Doue,
Ma mamm, ma fardonet iwe ! —
 — Penaos, ma mab, da bardoni ? Sonj er maleuriou ’t’euz gret d’in, Lakad ann tan en nao bern-ed, Ha ma lakad da glask ma boed ! —
 — Ma mamm, me oar er-vad am euz,
Siouas ! dre valeur ha dre reuz ; Met p’on pardonet gant Doue, Ma mamm, ma fardonet iwe ! —
— Penaos, ma mab, da bardoni ? Sonj er maleuriou ’t’euz gret d’in ;
Laket ann tan bars an ti-forn,
Dewet tric’houec’h a loened-korn ! —
 — Ma mamm, me oar er-vad am euz,
Siouas, dre valeur ha dre reuz !
Pa on pardonet gant Doue,
Ma mamm, ma fardonet iwe. —
 — Penaos, ma mab, da bardoni ?
Sonj er maleuriou ’t’euz gret d’in ;
Laeret ar c’houriz en Gwengamp,
Ar chapelet, ar groaz arc’hant ! —
 — Ha mamm, me oar er-vad am euz,
Siouas, dre valeur ha dre reuz ;
Met p’on pardonet gant Doue,
Ma mamm, ma fardonet iwe ! —
 — Penaos, ma mab, da bardoni ?
Sonj er maleuriou ’t’euz gret d’in ;
Sonj er maleuriou ’t’euz d’in gret,
Ma levr-bihan a t’euz kollet !
 N’eo ket ma levr c’hoas ar gwasa,
Ma chapelet, a oa en-han ! —
— Tawet, ma mamm, na oelet ket.
Ho levr-bihan n’e ket kollet !
 Ho levr-bihan n’e ket kollet,
Digorit ho armel hen gwelfet ;
It d’ho armel hag hen gwelfet, Ter feillen en-han efaset ;
 Unan gant dour, un’ all gant goad, Un’ all gant daero m’ daoulagad ! —
Hi armel pa deuz digoret,
Euz hi mab Iann ’eo dizroët :
 — Tec’h al lec’h-se, pell diouzin,
Kerz da dan ’nn ifern da leski ! —
— Pa on pardonet gant Doue,
Ma mamm, ma fardonet iwe ! — . . . . . . . . . . . . . . . . . . . . . .
Kanet gant Marie Audern, a vourk Plunet. — 1867.
# Ar gozni

| ◄ Enn eur vont d’ar pardoun | Ar gozni | Credo al labourer-douar ► |
* A baziou prim hag hirr kement bloaz a dremen,
* Amzer griz ar gozni zo dem-zost d’in siouaz !
* Em bleo, gwech’all ken du, meur a vlevenn zo gwenn,
* Beac’h ar bloaveziou zo pounner vid va diskoaz.
* Dizale me ranko kimiada, gand anken
* Diouz ar c’hoajou dero, diouz ann draoniennou glaz,
* Va daoulagad prennet ne c’hallint gwelet ken
* Ar mor o lammet huel dreist reier ann aot braz.
* M’em euz kement a geuz o tilezel ann douar
* Ma’z eo va c’haloun baour rannet gand ar glac’har,
* O sonjal eo ken tost ar mare da vervel,
* N’eo ket n’am befe mall da welet va C’hrouer :
* Aoun em euz na ve ket ar Baradoz ken kaer
* Eged va bro Treflez, perlezenn Breiz-Izel.
# Ar goulenn

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Ar goulenn (1846)
* Ar goulenn (1867)
* Ar goulenn (1883)
# Ar goulenn-eured

Oberennoù damheñvel pe handelvoù all zo ivez, gwelout Diviz evit goulen eur plac’h yaouank da eureuji.
| ◄ Ar c’hi en dienn | Ar goulenn-eured | Laou ar Brabanser ► |
* Deiz mat d’eoc’h holl, tud an ti-man,
* Kel laouen ho kavan,
* Ker brao gwisket, e pep feson,
* Ma lavar d’in stok va c’halon,
* N’hellin biken tremen ho ti,
* Hep dont d’ho saludi.
* An Tad
* Ni a zoug ar memez salud,
* D’eoc’h c’houi koulz ha d’ho tud,
* An onestiz eus ho komzou,
* Ar bervig dous eus ho sellou,
* A lavar d’eomp, skler hag anat,
* Ho peus eur c’helou mat.
* Ar Jubenn
* Ni ’zo warlerc’h eur goulmig wenn,
* Gwall dizet gand eun tenn,
* He askell gleiz a zo torret,
* Nijal mui pell ne oufe ket
* Hag e klevis ez eo ama
* Ema deut da goueza.
* An Tad
* Mar deo Eoulmed eo a glaskit
* Kit d’ar maner davit ;
* Amañ, war ar maez, ganeomp-ni,
* N’eus nemet piked ha brini,
* Hogen eur gaou a livirit,
* Eun dra all a glaskit.
* Ar Jubenn
* Ni zo o klask louzeier fin
* Da lakat ’n hor jardin,
* Eun louzaouenn mat ouz ar bles,
* Graet gant birou ar garantez,
* Hag e klevis dec’h diweza
* Her c’havjen er gêr-ma.
* An Tad
* Ar flourdelizenn a glaskit
* Siouaz ! d’eomp aet eo kuit ;
* Ema breman e Kemperlé,
* Er gouent o veuli Doue,
* Koantoc’h eged eur bodig roz
* E liorz ar baradoz.
* Ar Jubenn
* Nann, va mignon, n’ho kredan ket,
* Doue en deveus graet
* Evid ar vered an ivin
* Evid al liorz al louzou fin
* Hag Annaïg da laouenaat
* Kalon eur pried mat.
* An Tad
* Evel an dour, war ar prajou,
* E tired ho komzou.
* Treuzi a reont dor an ti-ma,
* Evel ar mel eun tamm bara ;
* Da beurober ho kefridi,
* Den yaouank deut en ti.
An tad a ra tro an ti hag a ginnig d’ar jubenn e wreg, unan eus e verc’hed dimezet, eur c’hrouadur bihan ganti war bleg he brec’h, eur verc’hig ha n’ema ket c’hoaz en oad da zimezi hag erfin ar plac’h nevez.
* An Tad
* Gortozit ’ta eun nebeudig
* Ma rin eur haleig,
* Da c’houzout hag ez eus en ti
* Eur plac’h bennak da zimezi.
* Setu unan a ziaze,
* Mar deo diouz ho toare.
* Ar Jubenn
* Ouz ar wreg fur-ze pa zellan,
* Heb aoun e lavaran
* He deveus graet mat he labour
* Maget ke zud, gwisket ar paour,
* Met ar pez he deus graet pell ’zo,
* Eun allig her graio.
* An Tad
* Setu ama unan ker gae
* Hag an heol da viz mae,
* He diou chot ’zo diou gerezenn,
* He daoulagad, diou steredenn
* Hag a zo da ziouall outo
* Hounnez eo sur ho po.
* Ar Jubenn
* Ya ! va mignon, an dremm lemm-se
* Eo dremm ar garante,
* Met me gred eo dija poazet
* Diouz an darbod he bizied
* Ha mar d’eo ker ruz he chot klei
* Eun all ’n deus poket d’ei.
* An Tad
* Nag an aelig-ma da Zoue,
* Hag ho koulm e vefe ?
* Plac’hig vihan savit ho penn
* Da zellet ouz ar gristenien
* Ho lagad glas, ho pleo melen,
* Ne raint ket droug da zen.
* Ar Jubenn
* Gand an heol tomm hag an amzer
* Eo ec’h aog ar mesper,
* Bloaz ’zo an hini a glaskan
* A oa glas-dour evel houman,
* Met hizio Tistag diouz ar brank,
* War zin eun den yaouank.
* An Tad
* Va mignon, n’eus den evidoc’h,
* Rak-se greomp ar peoc’h…
* Setu ar plac’h a c’houlennit,
* Hogen, den yaouank, diouallit
* Na ve morse kerse ganti
* Beza kuitaet he zi.
Yann Wilhou HERRY.
# Ar gouriz

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
Er Barzhaz Breizh, gant Kervarker :
* Ar gouriz (1846)
* Ar gouriz (1867)
* Ar gouriz (1883)